مہدی لغاری

مہدی لغاری ٻوہڑ دا مُد پُراݨا وݨ ء، تل دی بھوئیں ءچ پاڑاں لتھا، ساوا کچوچ جو اپݨی چھاں ءچ ساتھ سنگت کوں ہر دم ٻلہئی رکھدے۔۔۔۔ اپݨی علامتی تے ملامتی پوسٹس ءچ روز الیندے تے الویندے۔ مہدی دی پچھلی پوسٹ ءچ سرائیکی زبان دا اینجھہ حال حویلہ تھیا جو ساریاں مارکا رڄ تے چس چاتی ۔ اڳوں وی کوئی گھٹ نہ ہن جو ہک ہتھ ݙے تے ݙوجھا گھن چا ءچ ایسے سوہݨے قیمتی موتیاں ورگے اکھراں دی تسبی چا پڑھی نے جو کئی موئے تے کئی مردے بُھردے لوظاں کوں جیوا ݙتنے ۔۔۔۔ اڄ حال اے ہے جو ہُݨ نہ قصہ کرݨ آلے قصولی ہن تے نہ ُٻݙھڑے ویقیاں مارے ݙاݙے حال تے نہ سیاݨے آڄڑی ۔۔۔جیہڑے قصے کرن تے اپݨی اگلی پیڑھیاں کوں تھٻے لوظاں دے تے وسیبی لوک دناوت سانبھن ہا ۔۔ ہُݨ سرائیکی زبان کوں ٻرہوپلی ݙیݨیں توں بچاوݨ دا وݙا ترلا ایہو ء جو اڄ دی کمیونیشن دی یکے کرتݨ ورتݨ ءچ زبان کوں ڈِھگ ورتوں لکھوں ٻولوں تے الاؤں۔ مثال طور ایں پوسٹ نال بھانویں جو سرائیکی زبان دے الفاظاں دا ہک چھوٹا جیہاں پناں لکھیجے پر اگلی ست پیڑھیاں کیتے ہک ہک لفظ اتنا مُل مہانگا ء جو کل کوں لبھے نہ لبھسن۔ ُپچھو کیوں ؟ تاں جواب اتنا ݙراکلا ء جو ہاں دراہ تھیوے۔۔۔۔۔۔۔۔ جی ہا ۔۔۔۔ ایں نام نہاد ترقی دے ناں تے کل اساݙی نسلاں کنیں نہ کوئی وستی ہوسی نہ پُراݨا ٻوہڑ دا وݨ نہ مہدی نہ شہزاد نہ نہ چوہدری انور، نہ امتیاز تے نہ ای اشفاق لغاری۔۔۔۔۔۔۔ سیاسی شعور دی پہلی نشانی خود دے وجود کوں آپ منݨ تے منواوݨ ہوندے جیہڑا صرف ٻولی دی سُنجاݨ نال ہے۔ جیکر لفظ ورتیجݨ نہ تے اور مر ویندن ـــــ چیتے بھیجے ءچوں نکلے نئیں تے ختم۔۔۔۔۔
جیکر دوست سنڳتی اپݨے فیس بک دے ایں اکاؤنٹ ءچ ہک پیڄ سرائیکی اکھراں دا بݨا گھنݨ تے دوست احباب ہک ٻئے کوں سرائیکی الفاظ وستیاں ٻُݙھڑیاں ݙاݙیاں نانیاں کنیں پُچھ سُݨ تے روز تھوڑا تھوڑا بھری رکھن تے لفظ مرݨ تو بچ ویسن، زبان بچ ویسی نال ثقافت بچ ویسی، سُنڄاݨ بچ ویسی خود آپدا وجود بچ ویسی۔۔۔۔۔۔۔۔۔۔ مہدی لغاری تے انہاں دی ٹائم لائن تے سبھے دوستاں دا وݙا کم ء جتنی تعریف کروں گھٹ ء۔۔۔۔۔۔۔ 

شہزاد عرفان
حوالے